Source: http://inatsisit.gl/kl-GL/Lov?rid=%7B8CB50573-E382-4466-8C19-D8D182A58B49%7D
Timestamp: 2020-02-28 14:59:53+00:00
Document Index: 12646233

Matched Legal Cases: ['§ 25', '§ 1', '§ 2', '§ 1', '§ 3', '§ 2', '§ 4', '§ 1', '§ 5', '§ 2', '§ 6']

Aalisarneq pillugu Inatsisartut Inatsisaanni nr. 18, 31. oktober 1996-imeersumi §§ 25 aamma 33 imm. 2, kingullermik Inatsisartut Inatsisaanni nr. 17, 3. december 2009-meersumi aamma nr. 28, 28. november 2016-imeersumi allanngortinneqartoq naapertorlugu, aalajangersarneqarpoq:
§ 1. Kalaallit Nunaata aalisarnikkut imartami oqartussaaffigisaani inuussutissarsiutigalugu aalisarnermut nalunaarut atuuppoq, kiisalu taamatut oqartussaaffiup avataani Kalaallit Nunaanneersut 6 miiterinit anginerusumik aalisariuteqarlutik aalisartartunut atuulluni.
Imm. 2. Nalunaaruttaaq nunami tunisassiorfinnut tunitsivinnullu aalisakkerinermut attuumassuteqartunut aamma atuutsinneqarpoq.
Imm. 3. Nalunaarut aalisartunut 6 meterisut angitigisumik minnermilluunniit aalisariutilinnut atuutsinneqanngilaq.
Paasissutissanik nalunaaruteqarnissamut piumasaqaat
§ 2. Ingerlatseqatigiiffimmit § 1-imi ilaatinneqartumik ingerlatsisoq, ukiut tamaasa 1. juli nallertinnagu Aalisarnermut Naalakkersuisoqarfimmut ukioq qaangiuttumi aalisariummi, tunisassiorfimmi imaluunniit tunitsivimmi pineqartumi tunisassiornikkut aningaasaqarnikkullu pissutsit pillugit paasissutissanik nalunaaruteqartassaaq.
Imm. 2. Paasissutissat imm. 1-mi nalunaarutigeqquneqartut nalunaarutigineqannginnerini kukkunersiuisumit nalunaarsorneqarnikumit akuersissutilimmilluunniit atsiorneqarsimassapput.
Imm. 3. Nalunaarusiornermi paasissutissat ilanngussami 1-imi, 2-mi 3-milu taaneqartut ilanngunneqassapput.
§ 3. Paasissutissat § 2-imiittut Aalisarnermut Naalakkersuisoqarfimmut paasissutissanik immersuiffissat www.businessgreenland.gl-imiittut atorlugit elektroniskimik nassiunneqassapput.
§ 4. Tunisassiorfiit aamma tunitsiviit pisussaaffeqarput tulaassat pillugit § 1, imm. 1-imi taasatut suliffeqarfimmik ingerlatsisunut ukiumoortumik naatsorsuummik tunniussissallutik aamma tulaassisutut ingerlatsisimasuusunut, tamanna eqqortumik paasissutissanik nalunaarusiorluinnarsimasumik tunniussinissaq ilanngussaq 1 aamma 2-mi taaneqartuni qulakkeeqqullugu.
Imm. 2. Imm. 1-mi taasatut ukiumoortumik nalunaarut kaaviiaartitat, ajunngitsorsiat (bonus) aamma suussusaanut aggulussimasunut aningaasarsiat allat pillugit paasissutissanik imaqassaaq.
§ 5. Piaaraluni mianersuaalliorujussuarluniluunniit §§ 2, 3 imaluunniit 4-imit unioqqutitsisoq Kalaallit Nunaanni Pinerluttulerinermik inatsimmi maleruagassat naapertorlugit akiliisitaanermik pineqaatissinneqarsinnaavoq.
Imm. 2. Inatsisitigut pisinnaatitaasutut pisussaatitaasutullu isigineqarsinnaasoq unioqqutitsisimappat, Kalaallit Nunaanni Pinerluttulerinermik inatsimmi maleruagassat naapertorlugit pinerluutinut akisussaatitsisoqarsinnaavoq.
Imm. 3. Akiliisitsissutit imm. 1 aamma 2-mi aalajangersakkat malillugit pineqaatissiissutigineqarsimasut Nunatta Karsianut pisassanngortinneqassapput.
§ 6. Nalunarut ulloq 2. august 2017 –i atuutsilersinneqarpoq.
Imm. 2. Peqatigitillugu Inuussutissarsiutigalugu aalisarneq pillugu tunisassiornikkut aningaasaqarnikkullu paasissutissanik nalunaarutiginnittarneq pillugu Namminersorlutik Oqartussat nalunaarutaat nr. 11, 29. juni 2015-imeersoq atorunnaarsinneqarpoq.
Namminersorlutik Oqartussat, ulloq 1. august 2017
kundgrelse_B_11_2017_kn
bkg_11-2017_bilag1_kn
bkg_11-2017_bilag2_kn
bkg_11-2017_bilag3_kn